钦定古今图书集成/明伦汇编/官常典/第748卷 > 吕维祺
## 钦定古今图书集成/明伦汇编/官常典/第748卷 > 吕维祺

按《明外史》本传：“维祺字介孺，新安人。祖母牛氏，以守
节被旌。父孔学，事母尽孝。晚年捐粟千二百石赈饥，
两旌孝义。维祺举万历四十一年进士，授兖州推官，
擢吏部主事，更历四司。光宗崩，皇长子未践阼，内侍
导幸南城，维祺谒见慈庆宫，抗言梓宫在殡，乘舆不
得轻动，乃止。退陈保护圣躬，极言左右侍御之宜慎”，
因请罪崔文昇、李可灼，速李选侍移宫。报闻。天启初，
历考功、文选员外郎，进验封郎中，乞假归。四年推考
功郎中。魏忠贤恶其异己，不用。开封建忠贤生祠，遗
书士大夫戒使勿预。忠贤毁天下书院，维祺立芝泉
讲会，祀伊、洛七贤，讲论不辍。崇祯元年起尚宝卿，迁
太常少卿，督四裔馆。明年四月，廷议军饷，维祺奏陈
十五事，且论行钞之利，惟钞法议格，馀多允行。其冬，
奏防微八事，言：“陛下初勤批答，近始有留中者。留中
多则疑虑起。当防者一。初虚怀商榷，及拟旨不当，乃
改拟径行。其中固有当执奏者，安得废匡救？当防者
二。初本无疑厌，疑厌皆诸臣自取。乃偏党说起，共、夔
并进。当防者三。初日御讲筵，近始传免，当防者四。初
寡嗜欲，慎宴游；近或偶涉，当防者五。初慎刑狱。今有
下诏狱者，且登闻频击，恐长嚚讼风，当防者六。初重
廷推，今间用陪者非常典，当防者七。初乐谠言今雷
霆时震，当防者八。”俄陈“纯圣”、“德熙”、“圣治”三事，并优旨
报之。三年，由太常卿擢南京户部右侍郎，总督粮储。
驰疏陈道中所见，民生憔悴及仓庾空匮状。帝命核
致匮之由，因言：“比部借支折色九十三万两有奇，贵
州及漕运借支本色二百五十一万石有奇，是以甚
匮。”维祺乃设会计簿，钩考隐没侵欺及积逋不输者
各数十百万。大者弹奏，小者捅治。又立法严督屯课，
仓庾渐充。寻疏言：“天下大可忧者，非止一端，而财用
不足为最甚。”因条上六议，曰“稽出入以杜侵渔，增比
较以先积案，设本科以重题覆，时会计以核支收，定
差序以杜营私，禁差假以修职业。”帝称善，即行之。四
年冬，遣中官出镇。维祺抗疏切谏，并责阁臣不能匡
正，词甚鲠直。已，又极陈芜湖设关之害，请停罢，不从。
六年，拜南京兵部尚书，参赞机务。清冒伍八千馀名，
军政修举。八年正月，流寇犯江北。遣参将薛邦臣防
全椒，赵世臣戍浦口。无何，世臣溃走，南京震动，而凤
阳旋告陷。会大计拾遗，两京言官交章劾奏。诏解任。
南京言官复劾其他事，遂除名。维祺嗜正学，私淑孟
化鲤。在兖州及南都，皆集诸生讲学。归寓洛阳，立《伊
洛会》以迪后进，及门者二百馀人。十二年，河、洛大饥尽出私廪赈济，诏复其官。十四年正月，李自成大举
寇洛阳，维祺分守北城，总兵王绍禹亲军内应之。城
陷，维祺被执，诟詈求速死，北向拜君，西向拜父母，延
颈就刃，年五十有五。赠太子少保，祭葬、荫子如制。福
王时，加赠太傅，谥忠节。